2.
Predkladacia správa

Právny stav hraničného znaku Kremenec v súčasnosti upravuje Protokol o hraničnom znaku “Kremenec” postavenom na styku štátnych hraníc Československa, SSSR a Poľska (Užhorod, 18. apríla 1946), Protokol – popis styčného priestoru štátnych hraníc Československa, Zväzu sovietskych socialistických republík a Poľska (Užhorod, 18. apríla 1946) a Protokol o hraničnom znaku “Kremenec” osadenom na styku štátnych hraníc Slovenskej republiky, Poľskej republiky a Ukrajiny (Užhorod, 1. marca 1995). Platnosť týchto dokumentov skončí dňom nadobudnutia platnosti nového Protokolu o hraničnom znaku Kremenec na bode styku štátnych hraníc Slovenskej republiky, Poľskej republiky a Ukrajiny, ktorý bol podpísaný v Cisne, 14. apríla 2005 (ďalej len “protokol o Kremenci”). Nadobudnutie platnosti protokolu o Kremenci je podmienené jeho schválením podľa vnútroštátneho právneho poriadku zmluvných štátov.

Údržba hraničného znaku Kremenec sa riadi v súčasnosti platným Protokolom medzi vládou Československej republiky, vládou Zväzu sovietskych socialistických republík a vládou Poľskej ľudovej republiky o starostlivosti o hraničný znak “Kremenec”, vytýčený na styku hranice Československa, Sovietskeho zväzu a Poľska (ďalej len “protokol o údržbe”), ktorý bol schválený uznesením vlády Československej republiky č. 243 zo dňa 1. marca 1957. Týmto protokolom, na základe sukcesie do právnych vzťahov, je Slovenská republika viazaná.

Zámer ukončenia platnosti protokolu o údržbe a uzavretie novej zmluvy reprezentovanej novým protokolom o  Kremenci vyplynul zo vzájomnej dohody Slovenskej republiky, Poľskej republiky a Ukrajiny, zastúpených Stálou slovensko-poľskou hraničnou komisiu, Spoločnou slovensko-ukrajinskou hraničnou komisiu a Poľsko-ukrajinskou hraničnou komisiou (ďalej len “Hraničné komisie”), zriadených vládami týchto štátov, o obnove a výmene spoločného hraničného znaku Kremenec.

Obnova a výmena hraničného znaku Kremenec sa uskutočnila v roku 2000. Delegácie Hraničných komisií následne uskutočnili sériu expertných rokovaní, ktorých výsledkom sú technické dokumenty o hraničnom znaku Kremenec a protokol o Kremenci.

Cieľom ukončenia platnosti protokolu o údržbe a podpísania protokolu o Kremenci je zjednodušenie právneho stavu o hraničnom znaku Kremenec, odstránenie dvojitej právnej úpravy o vykonávaní jeho údržby, upresnenie polohy bodu styku štátnych hraníc modernými geodetickými metódami a nová dohoda o zabezpečení jeho údržby.

V súlade s vnútroštátnym právnym poriadkom sa navrhuje ukončenie platnosti protokolu o údržbe diplomatickou cestou formou diplomatickej nóty a vyslovenie súhlasu s novým protokolom o Kremenci.

Protokol o údržbe obsahuje ustanovenie o platnosti po dobu 15 rokov, pričom vôľu ho vypovedať musí zmluvná strana oznámiť do 6 mesiacov pred uplynutím lehoty platnosti, inak sa doba platnosti automaticky predlžuje na ďalších 15 rokov. Vzhľadom na skutočnosť, že táto lehota uplynula v roku 2001, je na jeho ukončenie platnosti potrebné aplikovať ustanovenie článku 54 písm. b) Viedenského dohovoru o zmluvnom práve (Viedeň,23. mája 1969).

Nový protokol o Kremenci nadobudne platnosť po vyslovení súhlasu podľa vnútroštátneho právneho poriadku, o ktorom sa budú navzájom písomne informovať predsedovia delegácií Hraničných komisií.

Predložený návrh na ukončenie platnosti protokolu o údržbe a na vyslovenie súhlasu s novým protokolom o Kremenci zodpovedá záujmom zahraničnej politiky Slovenskej republiky. Návrhy sú vypracované v súlade s medzinárodným právnym poriadkom, právnym poriadkom Slovenskej republiky a všeobecnými zásadami medzinárodného práva, ako aj záväzkami, ktoré Slovenskej republike vyplývajú z iných medzinárodných dokumentov alebo ktorými je viazaná.

Predkladaný materiál nemá finančný, ekonomický a environmentálny vplyv ani vplyv na zamestnanosť a podnikateľské prostredie.